Sameinuðu þjóðirnar eru ásakaðar um að hafa hunsað bréf frá aðstandendum þeirra sem létust þegar gríðarleg, mannskæð sprenging varð á hafnarsvæðinu í Beirút, höfuðborg Líbanon í ágúst á síðasta ári.
Lögmannstofa hefur þrisvar sent Sameinuðu þjóðunum beiðni um aðstoð við opinbera rannsókn á ástæðum sprengingarinnar sem olli gríðarlegu tjóni og varð 219 að bana. Rannsóknin hefur tafist verulega vegna deilna og ásakana í báðar áttir og því er enginn nokkru nær um hver beri ábyrgð á því sem átti sér stað.
Viku eftir atvikið kölluðu Sameinuðu þjóðirnar eftir óháðri rannsókn sem gæti af sér réttláta og ljósa sýn á hver bæri ábyrgð. Lögmaðurinn fór fram á að Antonio Guterres aðalframkvæmdastjóra útvegaði allar fáanlegar gervihnattamyndir af hafnarsvæðinu.
Eins var spurt hvort friðargæslusveitir hefðu rannsakað ferðir skipsins sem flutti ammoníumnítratið sem talið er hafa valdið sprengingunni. Það hafði legið í geymslum frá árinu 2013.
Gervihnattamyndir eru taldar geta varpað ljósi á atburðarásina fyrir sprenginguna en enginn veit hvort ásetningur eða slysni olli henni. Hvorki hefur borist svar við bréfunum til Sameinuðu þjóðanna né útskýring á hví þeim hafi ekki verið svarað að sögn Aya Majzoub hjá Mannréttindavaktinni. Því bíður almenningur í Líbanon enn svara um hver beri ábyrgð - ef nokkur - á einhverri mestu sprengingu sem orðið hefur á friðartímum